Document ID: 32008D0803

KOMISJONI OTSUS,
14. oktoober 2008,
millega vastavalt nõukogu määruse (EÜ) nr 980/2005 artikli 18 lõikele 2 algatatakse uurimine, mis käsitleb teatavate inimõiguste konventsioonide tõhusat rakendamist Sri Lankas
(2008/803/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 27. juuni 2005. aasta määrust (EÜ) nr 980/2005 üldiste tariifsete soodustuste kava kohaldamise kohta, (1) eriti selle artikli 18 lõiget 2,
olles konsulteerinud üldiste tariifsete soodustuste komiteega,
ning arvestades järgmist:
(1)
Komisjonile kättesaadavad ÜRO aruanded, avaldused ja teave, kaasa arvatud kohtuväliste hukkamiste küsimusega tegeleva eriraportööri 27. märtsi 2006. aasta aruanne, lapsi ja relvastatud konflikti käsitleva küsimusega tegeleva eriesindaja erinõuniku 13. novembri 2006. aasta avaldus ning piinamiste ja muude julmade, ebainimlike või inimväärikust alandavate kohtlemisviiside küsimusega tegeleva eriraportööri 29. oktoobri 2007. aasta avaldus, samuti muud üldsusele kättesaadavad aruanded ja teave muudest asjakohastest allikatest, kaasa arvatud valitsusvälistelt organisatsioonidelt, näitavad, et Sri Lanka Demokraatliku Sotsialistliku Vabariigi õigusakte, mis sisaldavad rahvusvahelisi inimõiguste konventsioone, eriti kodaniku- ja poliitiliste õiguste rahvusvahelist pakti, piinamise ning muude julmade, ebainimlike või inimväärikust alandavate kohtlemis- ja karistamisviiside vastast konventsiooni ja lapse õiguste konventsiooni, ei rakendata tõhusalt.
(2)
Kodaniku- ja poliitiliste õiguste rahvusvaheline pakt, piinamise ning muude julmade, ebainimlike või inimväärikust alandavate kohtlemis- ja karistamisviiside vastane konventsioon ja lapse õiguste konventsioon on loetletud põhiliste inimõiguste konventsioonidena määruse (EÜ) nr 980/2005 III lisa A osa punktides 1, 5 ja 6 vastavalt.
(3)
Määruse (EÜ) nr 980/2005 artikli 16 lõikega 2 nähakse ette, et kõnealuse määruse II peatüki 2. jaotises nimetatud stimuleeriva erikorra kohaldamise võib ajutiselt peatada, kui selliseid riiklikke õigusakte, millesse on inkorporeeritud kõnealuse määruse III lisas loetletud konventsioonid, mis on ratifitseeritud artikli 9 lõigetes 1 ja 2 esitatud nõuete täitmiseks, tegelikkuses ei kohaldata.
(4)
Komisjon on kontrollinud saadud teavet ja leiab, et on piisavalt põhjuseid alustada uurimist eesmärgiga teha kindlaks, kas põhiliste inimõiguste tunnustamist ja kaitset käsitlevaid Sri Lanka õigusakte rakendatakse tõhusalt. Tulemuste põhjal saaks edasi otsustada, kas stimuleeriva erikorra ajutine peatamine oleks õigustatud.
(5)
23. septembril 2008 peeti nõu üldiste soodustuste komiteega,
ON TEINUD JÄRGMISE OTSUSE:
Ainus artikkel
Komisjon algatab uurimise, et teha kindlaks, kas Sri Lanka Demokraatliku Sotsialistliku Vabariigi õigusakte, millesse on inkorporeeritud kodaniku- ja poliitiliste õiguste rahvusvaheline pakt, piinamise ning muude julmade, ebainimlike või inimväärikust alandavate kohtlemis- ja karistamisviiside vastane konventsioon ja lapse õiguste konventsioon, rakendatakse tõhusalt.
Brüssel, 14. oktoober 2008

Labels: 18
3
5
11